31976R0300
L 038/1
JURNALUL OFÍCIAL AL UNIUNII EUROPENE
REGULAMENTUL (CECO, CEE, EURATOM) NR. 300/76 AL CONSILIULUI
din 9 februarie 1976
de stabilire a categoriilor de beneficiari care au dreptul la indemnizații pentru muncă neîntreruptă sau în schimburi, a condițiilor de acordare și a cuantumului acestor indemnizații
CONSILIUL COMUNITĂȚILOR EUROPENE,
având în vedere Statutul funcționarilor și Regimul aplicabil celorlalți agenți ai acestor Comunități, adoptate prin Regulamentul (CEE, Euratom, CECO) nr. 259/68 (1), astfel cum a fost modificat ultima dată prin Regulamentul (Euratom, CECO, CEE) nr. 2577/75 (2) și, în special, articolul 56a paragraful al doilea din amintitul statut,
având în vedere propunerea Comisiei, prezentată după consultarea Comitetului pentru statut,
întrucât Consiliul, hotărând la propunerea Comisiei prezentată după consultarea Comitetului pentru statut, trebuie să determine categoriile de beneficiari care au dreptul la indemnizații pentru muncă neîntreruptă sau în schimburi, precum și condițiile și cuantumul indemnizațiilor în cauză,
ADOPTĂ PREZENTUL REGULAMENT:
Articolul 1
(1) Un funcționar remunerat din credite pentru cercetare și investiții, angajat într-o unitate a Centrului Comun de Cercetare pentru o acțiune indirectă, sau remunerat din credite de funcționare și angajat într-un centru informatic sau un departament de securitate și care lucrează neîntrerupt sau în schimburi în sensul articolului 56a din Statutul funcționarilor are dreptul la o indemnizație de:
-
2 685 BEF - dacă departamentul funcționează în două schimburi, exclusiv sâmbete, duminici și sărbători legale;
-
4 430 BEF - dacă departamentul funcționează cu program continuu, exclusiv sâmbete, duminici și sărbători legale;
-
6 041 BEF - dacă departamentul funcționează cu program continuu.
Indemnizația se ajustează cu coeficientul corector aplicabil remunerației funcționarului.
(2) Dacă funcționarul nu lucrează neîntrerupt sau în schimburi pe parcursul unei luni întregi, acestuia i se plătește, pentru fiecare zi de muncă, a treizecea parte din indemnizația menționată anterior. Cu toate acestea, indemnizația nu se plătește dacă perioada lucrată neîntrerupt sau în schimburi este mai mică de trei zile pe lună.
(3) Un funcționar care poate dovedi că, pentru o perioadă de cel mult o lună, nu a putut lucra neîntrerupt sau în schimburi ca urmare a unei îmbolnăviri, a unui accident, a opririi instalațiilor sau datorită faptului că se afla în concediu pentru pregătire profesională sau în concediul de odihnă, are în continuare dreptul la indemnizație. Dacă perioada în care nu poate lucra în schimburi depășește o lună, dreptul său la indemnizație se suspendă de la sfârșitul primei luni și până la reluarea lucrului.
Articolul 2
Un funcționar care are dreptul la plata indemnizației prevăzute la articolul 1 poate primi indemnizațiile pentru condiții grele de muncă prevăzute la articolul 100 din Statutul funcționarilor doar până la concurența a 600 de puncte, determinate în conformitate cu Regulamentul (Euratom) nr. 1799/72 (3).
Articolul 3
Prezentul regulament se aplică mutatis mutandis agenților temporari, auxiliari și de constituire.
Articolul 4
Articolul 1 și articolul 4 paragraful al doilea din Regulamentul (Euratom) nr. 1371/72 al Consiliului din 27 iunie 1972 de stabilire a cuantumului și a condițiilor de acordare a indemnizațiilor speciale care pot fi acordate funcționarilor și angajaților care sunt remunerați din credite pentru cercetare și investiții și care sunt angajați într-o unitate a Centrului Comun de Cercetare sau pentru o acțiune indirectă pentru servicii de natură specială (4) se abrogă.
Articolul 5
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Acesta se aplică de la 1 februarie 1976. Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 februarie 1976.